
	1.
	Noteikumu projekts
4. Informatīvo izdevumu drukā melnbaltu, tai skaitā rakstzīmēm izmanto melnu krāsu un titullapā ataino ģerboņa kontūrzīmējumu. Informatīvā izdevuma titullapā var drukāt krāsainu ģerboņa attēlu un informatīvā izdevuma nosaukumu.
	Iebildums
LPS joprojām uztur iebildumu par 4.punktu. Papildus jau izteiktajam iebildumam sniedzam vēl šādu argumentāciju:  Noteikumu projekta anotācijā teikts, ka šī nosacījuma mērķis ir samazināt pašvaldību izdevumus un tas ļaus skaidri un nepārprotami identificēt to kā pašvaldības veidotu informatīvo izdevumu, nošķirot to no citiem preses izdevumiem. Šā gada VAS “Latvijas Pasts” reģionālo laikrakstu abonēšanas katalogā redzams, ka no 46 reģionālajiem laikrakstiem, kas iznāk Latvijā, 11 tiek izdoti melnbaltā drukā. Tādejādi netiek sasniegts mērķis nepārprotami nodalīt pašvaldības informatīvos izdevumus no reģionālās preses, izmantojot melnbaltu druku.
Otrs arguments – pašvaldības līdzekļu ekonomija – nav samērīgs ar 4. punkta nosacījumu un sabiedrības tiesībām saņemt kvalitatīvu informāciju. Melnbaltas vai krāsainas drukas izmaksu atšķirība ir neliela – pat lielā tirāžā 28 000 eksemplāru mēnesī tas veido 72 eiro. Savukārt sabiedrības tiesības saņemt kvalitatīvu informāciju no pašvaldības melnbalts informatīvais izdevums mazina būtiski.
Pašvaldību likuma 52. pants nosaka, ka pašvaldības izdevuma funkcija ir informēt vietējos iedzīvotājus par pašvaldības autonomo funkciju un brīvprātīgo iniciatīvu izpildi, kā arī publicēt šajā likumā un citos normatīvajos aktos noteikto informāciju. Melnbalta druka to ierobežo.
Pašvaldībām būs liegta iespēja sniegt objektīvu informāciju par dažādu lēmumu pieņemšanas procesu – rīkoto sabiedrisko apspriešanu vizuālie materiāli, metu konkursu vizualizācijas, līdzdalības budžeta projektu konkursu vizualizācijas, satiksmes ierobežojumu shēmas, saistošo noteikumu pielikumi. Visos šajos piemēros sabiedrības iesaistei ir svarīga vizuālo materiālu oriģinalitāte, tostarp krāsu salikums.
Līdz ar to secināms, ka melnbalta druka būtiski ietekmē pašvaldības iespējas sniegt saviem iedzīvotājiem kvalitatīvu informāciju un iespēju sabiedrībai objektīvi līdzdarboties lēmumu pieņemšanā.
Piedāvātā redakcija
Informatīvo izdevumu drukā krāsainu vai melnbaltu un titullapā ataino ģerboņa kontūrzīmējumu.

